32005R0712
L 120/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 712/2005 НА КОМИСИЯТА
от 11 май 2005 година
за изменение на приложения I и II към Регламент (ЕИО) № 2377/90 на Съвета за определяне на максимално допустими граници на остатъчни вещества от ветеринарномедицински препарати в храните от животински произход по отношение на лазалоцид и амониеви и натриеви соли на битуминосулфонати
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. за определяне на максимално допустими граници на остатъчни вещества от ветеринарномедицински препарати в храните от животински произход (1), и по-специално членове 2 и 3 и член 4, трета алинея от него,
като взе предвид становищата на Европейската агенция за лекарствата, формулирани от Комитета по медицинските продукти с ветеринарно приложение,
като има предвид, че:
(1)
Всички фармакологичноактивни вещества, използвани в рамките на Общността за ветеринарномедицински продукти, предназначени за приемане от животни, използвани при производството на храни, следва да бъдат подложени на оценка съобразно изискванията на Регламент (ЕИО) № 2377/90.
(2)
Веществото лазалоцид следва да бъде включено в приложение I за домашни птици, с изключение на тези, от които се произвеждат яйца за човешка консумация.
(3)
Веществата амониеви и натриеви соли на битуминосулфонати са включени в приложение II за всички видове бозайници, използвани за производството на храни, с изключение на животните, от които се добива мляко за човешка консумация. Вписването на тези вещества следва да се разшири, за да обхване млекодайния добитък.
(4)
Регламент (ЕИО) № 2377/90 следва съответно да се изменени.
(5)
За да могат държавите-членки да направят необходимите корекции в предоставените разрешителни съгласно Директива 2001/82/ЕО на Европейския парламент и на Съвета от 6 ноември 2001 г. за кодекса на Общността относно ветеринарномедицинските продукти (2) за пускане на пазара на съответните ветеринарномедицински продукти, които евентуално се налагат в светлината на настоящия регламент, следва да се предвиди достатъчно време преди настоящият регламент да влезе в сила.
(6)
Мерките, предвидени в настоящия регламент, са в съответствие със становището на Постоянния комитет по ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Регламент (ЕИО) № 2377/90 се изменят съгласно приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 11 юли 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 май 2005 година.